Ramaphosa krabbel terug oor Internasionale Strafhof  Pres. Cyril Ramaphosa (Foto: Siyabulela Duda/GCIS) Pres. Cyril Ramaphosa het ure nadat hy Dinsdag bevestig het dat die ANC se nasionale uitvoerende komitee (NUK) besluit het dat Suid-Afrika die Internasionale Strafhof moet verlaat, teruggekrabbel en gesê dit was ŉ “kommunikasiefout”. “Ja, die regerende party het die besluit geneem dat dit wys is dat Suid-Afrika hom aan die Internasionale Strafhof onttrek,” het Ramaphosa die middag tydens ŉ nuuskonferensie saam met die president van Finland, Sauli Niinisto, gesê. Ramaphosa het egter laat Dinsdagaand ŉ verklaring uitgereik en gesê op grond van openbare bespreking en uitsprake oor Suid-Afrika se deelname aan die Internasionale Strafhof, wil die presidensie dit duidelik maak dat Suid-Afrika ’n ondertekenaar van die Statuut van Rome bly en sal voortgaan om hom te beywer vir gelyke en konsekwente toepassing van internasionale reg. “Hierdie verduideliking volg op ’n foutiewe opmerking wat gemaak is tydens ’n media-inligtingsessie wat deur die regerende ANC gehou is oor Suid-Afrika se status met betrekking tot die Internasionale Strafhof. Ongelukkig het die president verkeerdelik ’n soortgelyke standpunt tydens ŉ mediasessie bevestig.” Volgens Ramaphosa bly Suid-Afrika ŉ ondertekenaar van die Internasionale Strafhof en is dit in ooreenstemming met ŉ resolusie van die ANC se 55ste nasionale konferensie, wat in Desember gehou is, waar ŉ vroeëre besluit om aan die Internasionale Strafhof te onttrek, teruggetrek is. “Die Desember-resolusie is herbevestig tydens ŉ vergadering van die ANC se nasionale uitvoerende komitee (NUK) die afgelope naweek. Die NUK het ook besin oor die moontlike onttrekking van die Internasionale Strafhof as ŉ opsie wat as ŉ laaste maatreël sou ontstaan in die afwesigheid van regsopsies wat sal lei tot regverdigheid en konsekwentheid in die administrasie van internasionale reg.” Deur ŉ ondertekenaar van die Statuut van Rome te bly, word Suid-Afrika gelei deur die belangrikheid van die versterking van instellings van globale bestuur. “Gevolglik sal Suid-Afrika werk om die Malabo-protokol te versterk wat ŉ kontinentale strafhof sal vestig wat die Internasionale Strafhof sal aanvul as ŉ hof van laaste uitweg. Volgens Ramaphosa word daar verder ook ŉ wetswysiging deur Suid-Afrika oorweeg wat die Rome-statuut sal verplaaslik sodat dit al die artikels van die Rome-statuut weerspieël. “Dit sluit die bepaling van artikel 98 van die statuut in wat ŉ afstanddoening van immuniteit vereis vir persone wat deur die Internasionale Strafhof aangekla word van derdepartylande waar daar geen verwysing deur die Verenigde Nasies se Veiligheidsraad is nie. “Die wyse waarop die Verenigde Koninkryk die Rome-statuut verplaaslik het om die bepalings van artikel 98 in te sluit, is aanbeveel as ŉ riglyngevallestudie,” het Ramaphosa gesê. Die Internasionale Strafhof het verlede maand ŉ lasbrief uitgereik vir die inhegtenisneming van die Russiese president, Wladimir Poetin. As lid van die Internasionale Strafhof sal daar van Suid-Afrika verwag word om die inhegtenisneming te doen, sou Poetin die land binnekom. Hy sal Suid-Afrika moontlik in Augustus vanjaar vir ŉ beraad van BRICS-lande besoek.